Departement ondersoek ook tweelingseun se ontvoering | Netwerk24
Deur Ischke van Eeden 20 Januarie 2020 21:47
Klein Kwahlelo Tiwane wat gesoek word nadat hy ontvoer is. Foto: Verskaf
Sharna Fernandez, Wes-Kaapse LUR vir maatskaplike ontwikkeling, het die ontvoering van die seuntjie deur iemand wat haar glo voorgedoen het as 'n maatskaplike werker ten sterkste veroordeel.
Die baba, Kwahlelo Tiwane, is een van 'n tweeling.
Vroeër is berig dat die ontvoerder die seuntjie se ma se vertroue gewen deur haar as 'n maatskaplike werker voor te doen.
Sy het die ma Woensdag by haar huis in Khayelitsha genader en die babas se geboortesertifikate en kliniekkaarte gevra.
Die vrou het die volgende dag teruggekeer en is saam met die ma en haar tweelingseuntjies in 'n taxi na Parow, waar haar kantoor kwansuis is. Toe die taxi stilhou, het die vrou met een van die babas uit die taxi geklim en gevlug.
Fernandez sê in 'n verklaring die voorval waarin die vrou haar voorgedoen het as 'n maatskaplike werker word ondersoek, en Kwahlelo se gesin word ondersteun.
Volgens haar kan alle maatskaplike werkers van die departement uitgeken word aan hul amptelike naamplaatjies van die Wes-Kaapse regering, wat hulle te alle tye moet dra. Die publiek kan ook bevestiging kry deur die departement se naaste kantoor, die aangewese kinderbeskermingsorganisasie of die polisie te kontak.
Die departement doen ook 'n beroep op die publiek om op die webwerf van die Suid-Afrikaanse Raad vir Maatskaplike Diensberoepe se webwerf te verifieer of 'n maatskaplike werker daar geregistreer is.
In die Wes-Kaap werk alle departemente wat by kinderveiligheid betrokke is ten nouste saam om mishandeling en die ontvoering van kinders te beveg, sê sy. Gevolglik het gesondheidsdienste hul kragte met die polisie, gemeenskapsveiligheid, maatskaplike dienste en nieregeringsorganisasies saamgesnoer.
"Kinders moet 365 dae per jaar beskerm word en dit vereis optrede deur die hele samelewing. Almal van ons moet baie meer doen om voorvalle van mishandeling, verwaarlosing en moorde op kinders te voorkom," sê Fernandez.
Enigiemand met inligting word gevra om speursers. Joy Sumsodien by 082 522 1095 te bel of die Stopmisdaadnommer 0860 010 111 te skakel.